Document ID: 32014R0992

A BIZOTTSÁG 992/2014/EU FELHATALMAZÁSON ALAPULÓ RENDELETE
(2014. szeptember 22.)
a 950/2014/EU felhatalmazáson alapuló rendelet hatályon kívül helyezéséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági termékpiacok közös szervezésének létrehozásáról, és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 219. cikke (1) bekezdésére, összefüggésben 228. cikkével,
mivel:
(1)
A sajtpiacnak az orosz kormány által bevezetett importtilalom miatti esetleges súlyos egyensúlyhiányát enyhítendő, illetve kiküszöbölendő a 950/2014/EU felhatalmazáson alapuló bizottsági rendelet (2)155 000 tonna maximális mennyiségig a sajtok magántárolására vonatkozói ideiglenes és rendkívüli támogatási program megnyitásáról rendelkezett. A plafonérték betartásának biztosítása érdekében bejelentési és nyomonkövetési mechanizmus lépett életbe.
(2)
Jóllehet az oroszországi importtilalom kihathat a teljes uniós sajtpiacra, a leginkább érintett országok Finnország és a balti államok, melyeknek Oroszország kizárólagos partnere a sajtexport tekintetében, valamint Németország, Hollandia és Lengyelország, melyek sajtexportjának Oroszország fontos felvevőpiaca. Ezenkívül a tilalom érint földrajzi jelzéssel ellátott sajtokat, ezek azonban az Oroszországba exportált sajtféléknek csak igen kis részét teszik ki.
(3)
A 950/2014/EU rendelet 12. cikkében előírt monitoringmechanizmus alkalmazásában eddig beérkezett bejelentések arról tanúskodnak, hogy az Oroszországba jellemzően nem nagy mennyiséget exportáló területek sajttermelői aránytalanul nagy mértékben vették igénybe a támogatást. Ezért úgy tűnik, hogy a támogatási program nem reagál hatékonyan és eredményesen az oroszországi tilalom okozta piaci zavarokra.
(4)
A fentiek fényében, az uniós költségvetési forrásokkal való hatékony és eredményes pénzgazdálkodás biztosítása érdekében indokolt a 950/2014/EU rendelettel megnyitott sajt-magántárolási támogatást megszüntetni.
(5)
Az uniós költségvetés nem hatékony felhasználásának kockázatát mérséklendő ezt az intézkedést indokolt azonnal hatályba léptetni.
(6)
Azon gazdasági szereplők védelmében, akik a 950/2014/EU rendelet 4. cikke alapján már benyújtották a kérelmüket a sajt-magántárolási támogatásra, az e rendelet hatálybalépését megelőzően benyújtott kérelmeket a 950/2014/EU rendelet szerinti támogatás kifizetésekor figyelembe kell venni,
ELFOGADTA EZT A RENDELETET:
1. cikk
A 950/2014/EU rendelet hatályon kívül helyezése
A 950/2014/EU felhatalmazáson alapuló rendelet hatályát veszti.
A rendeletet azonban az annak 4. cikke alapján, e rendelet hatálybalépése előtt benyújtott kérelmek tekintetében továbbra is alkalmazni kell.
Amennyiben azon termékek teljes mennyiségének jóváhagyása, amelyekre vonatkozóan egy adott hét vonatkozásában, az előző albekezdés szerint támogatási kérelmekről értesítették a Bizottságot, a 950/2014/EU rendelet 1. cikkében említett maximális mennyiség túllépéséhez vezetne, a Bizottság az 1308/2013/EU rendelet 229. cikkének (2) és (3) bekezdésében említett eljárás alkalmazása nélkül elfogadott végrehajtási aktus útján az azon kérelmekhez kapcsolódó, az érintett hét vonatkozásában a Bizottságnak bejelentett mennyiségekre alkalmazandó odaítélési együtthatót határoz meg. Az említett odaítélési együttható célja, hogy az ideiglenes rendkívüli magántárolási támogatásra jogosult termékek teljes mennyiségét a 950/2014/EU rendelet 1. cikkében említett maximális mennyiségre korlátozza.
2. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. szeptember 22-én.

Labels: 17
19
5
3
6
18
15